text: Tout ne vous ai pas devisé 
   Conment l'uns l'autre avoit conté 
   Son afaire et son couvenant. 
   Sor le cheval, tout en venant, 
   Recordé orent tout à fait 
   L'uns l'autre kan qu'il orent fait, 
   Et conment chascuns esploita 
   Si com li livres dit vous a 
   Que vous avez devant oy. 
   Trop i metroie lonc detri 
   Se le recordoie autre fois ; 
   Ce ne seroit raisons ne drois, 
   Et pour ce le lairai ester. 
   On ne porroit pas aesmer 
   La très grant joie qu'il avoient 
   De ce que retrouvé s'estoient. 
  